দুষ্কৃতীদের হাতে আক্রান্ত প্রাক্তন কংগ্রেস কাউন্সিলর হিরু হালদার, হাসপাতালে দেখতে এলেন অধীর

বহরমপুর : দুষ্কৃতীদের হাতে আক্রান্ত হলেন বহরমপুর পৌরসভার প্রাক্তন কংগ্রেস কাউন্সিলর হিরু হালদার। বৃহস্পতিবার রাতে দুষ্কৃতীরা হিরু হালদারকে মারধর করে বলে অভিযোগ। তাঁকে স্থানীয়রা উদ্ধার করে মুর্শিদাবাদ মেডিক্যাল কলেজ হাসপাতালে ভর্তি করেন। তাঁর অবস্থা আশঙ্কাজনক বলে জানিয়েছেন হাসপাতালের চিকিৎসকরা।

মুর্শিদাবাদ জেলার এসটি এসসি সেলের সভাপতি হিরু হালদারের হাসপাতালে ভর্তি হওয়ার খবর পেয়ে বৃহস্পতিবার গভীর রাতে তাঁর সঙ্গে দেখা করতে হাসপাতলে যান প্রদেশ কংগ্রেস সভাপতি অধীর চৌধুরী। তাঁর অভিযোগ, তৃণমূল আশ্রিত দুষ্কৃতীরা হিরু হালদারকে মারধর করেছে। এই ঘটনাকে কোনও ভাবেই বরদাস্ত করা যায়না। বৃহস্পতিবার রাতে বহরমপুর সৈদাবাদের স্থানীয় ভৈরবপূজা উপলক্ষে একটি মণ্ডপে গিয়েছিল হিরু হালদার। সেই সময় অতর্কিতে তাঁর ওপর আক্রমণ হয় বলে অভিযোগ। তাঁর মাথা ফাটিয়ে দেওয়া হয়। ওই ঘটনার তীব্র প্রতিবাদ করে শুক্রবার বিক্ষোভ মিছিল করবে কংগ্রেস। দলের বিরুদ্ধে আনা অভিযোগ অস্বীকার করেছে তৃণমূল। নিজেদের মধ্যে গন্ডগোল বলে জানিয়েছেন বহরমপুর টাউন তৃণমূল কংগ্রেস সভাপতি নাড়ুগোপাল মুখোপাধ্যায়। ঘটনার তদন্ত শুরু করেছে বহরমপুর থানার পুলিশ।